F’għeluq it-tieni sessjoni tal-konferenza ġenerali tal-Partit Laburista, il-Vici Prim Ministru u Deputat Mexxej għall-Affarijiet tal-Parlament Louis Grech qal li l-poter iġib miegħu il-kontabilità u l-kontabilità ġġib magħha r-responsabbiltà. Dr Grech appella lid-delegati laburisti biex jibqgħu jaħdmu u juru fil-prattika li l-Partit Laburista huwa denju tal-fiduċja li kiseb fl-aħħar elezzjonijiet ġenerali. Dr Grech qal li l-Gvern Labursita, fil-budget,  diġa wettaq aktar minn 120 proposta li kellu fil-manifest elettorali. Qal li d-differenza bejn il-Partit Laburista u dak Nazzjonalista hija dik ta’ attitudni u li l-Gvern Laburista qed iwettaq deċiżjonijiet ibbażati fuq politika ta’ kunsens u maturità. Dr Grech irrikonoxxa li kien hemm xi affarijiet li setgħu saru differenti f’dawn l-aħħar 11-il xahar iżda qal li l-Gvern huwa determinat li jkompli jilħaq l-aspettativi tal-poplu. Qal li diġa saru riformi determinanti bħar-ristrutturar fl-Enemalta, ir-riforma fil-Qrati u t-tneħħija tal-preskrizzjoni għall-politiċi. Kompla li l-flus mill-iskema taċ-ċittadinanza se tagħmel differenza kredibbli fil-kwalità ta’ ħajja tal-Maltin u Ghawdxin li huma f’qagħda vulnerabbli. Qal li b’din id-deċiżjoni il-Gvern diġa qed jaħseb minn issa għal meta l-pajjiż ma jibqax benefiċjarju ta’ fondi ewropejj u daħħal skema biex ikollu l-fondi biex iżid ix-xogħol u it-taħriġ għall-ħaddiema, ikabbar l-innovazzjoni, jnaqqas il-faqar u jindirizza is-saħħa, il-housing u l-għoli tal-ħajja. Huwa ddeskriva l-iskema bħala waħda msejsa fuq valuri Ewropej minħabba li se tgħin lil min hu batut. Dr Grech qal li l-istorja se tiġġudika lil min verament kabbar il-potenzjal u t-tkabbir ekonomiku ta’ Malta. Storja: Daphne Cassar